Laine on ollut alalla 1990-luvun alusta asti. Alussa tuloja toivat myös kuolinpesistä siivotut tavarat, joita pystyi myymään kirpputoreilla. Ikean tulo Suomeen ja netin kierrätyssivustot ovat kuitenkin tehneet ne lähes arvottomiksi.

”Istu vain siihen, toivottavasti se kestää”, kuolinpesien tyhjentäjänä työskentelevä Petteri Laine, 49, sanoo naurahtaen ja viittilöi toimistossaan takanani olevan, tummaksi petsatun jugend-tuolin suuntaan.

Toimisto – tai varasto, kuten Laine itse sitä kutsuu – on Helsingin Topeliuksenkadulla, ja siellä olevia huonekaluja, vanhoja kirjeitä ja valokuvia tutkaillessa voisi viettää kokonaisen päivän.